《甲子秋中过祁阳与谭大尹筤圃同年订浯溪之游今来不值作诗寄怀 其二》
清代·吴鼒

昨来犯余暑，兹行及深秋。既感日月徂，复此山川悠。

王事昔方殷，归程今稍留。湿雾晻远峦，回风偎近洲。

遂沿层磴折，直挹孤顶修。漫叟旧台上，古今如在眸。

微雨不能霿，况濯湘江流。惟有九嶷山，惝恍不可收。

似我素心人，有约阻未酬。飞鸿亦何为，云中声不休。

此地逾衡阳，得无远道万。感物劳我思，独往转夷犹。

下山读丰碑，作者久山丘。忠孝耿余慕，匪贵林壑幽。

寄言崇令名，伐柯则可求。

作者简介：（1755—1821）安徽全椒人，字及之，又字山尊，号抑庵。嘉庆四年进士。官侍讲学士。工骈体文，诗宗韩孟皮陆，善五言长古。以母老告归，主讲扬州书院。有《吴学士集》、《百萼红词》。